**Раённая дыягнастычная алімпіяда па беларускай мове і літаратуры**

**8 клас**

***1.Вызначце сінтаксічную ролю інфінітыва ў наступных сказах:***

1).Не выйшаў ты і ў гэты раз мяне спаткаць, паднесці рэчы.(Р.Б.)

2).Ён адчуў моцнае жаданне заснуць і забыцца.

3).Васіль марыў паступіць у педагагічны каледж.

4).Жыць—значыць любіць усё навокал.

5).Трэба дома бываць часцей.(Р.Б.) ***-5 балаў***

***2. Колькі мяккіх зычных гукаў у гэтым тэксце?Падкрэсліце літары, якія абазначаюць мяккія зычныя гукі. Колькі гукаў IaI абазначана ў словах іншымі літарамі?Выпішыце гэтыя словы, падкрэсліце літары, якія абазначаюць гук IaI.***

Боль ветэранаў не гоіцца паўз жыццё. І не майскае свята Перамогі—падарунак і ўзнагарода ім за подзвіг. Свята Перамогі—толькі памяць. Годнае герояў жыццё ў грамадстве, якое кожнае імгненне клапоціцца пра іх дабрабыт і настрой,--вось сапраўдная

павага і ўдзячнасць... ***-10 балаў***

***3.Растлумачце адсутнасць знакаў прыпынку пры аднародных членах сказа.***

***Чаму слова “ерусалім”пішацца з малой літары і ў якім значэнні яно ўжываецца ў вершы?***

...Мне чуецца і мроіцца і сніцца

Растання нашага ерусалім. (Л.Д.-М.) ***-10 балаў***

***4.Знайдзіце лішні сказ у групе :***

Мне свеціць вежа Эйфеля—начны таршэр Парыжа.

Дэльханіум—назва нябёс...

Цынікі ж –істоты з жывёльным уяўленнем аб харастве.

Абнавіць палітру---значыць ператварыць мужчыну ў мастака.

Ісус Хрыстос, як вы сказалі,--рэальная асоба. ***-5 балаў***

***5.Утварыце і запішыце словазлучэнні “прыметнік+назоўнік”з наступных слоў і лічбаў:***

Дон Жуан (выгляд), Давыд-Гарадок (кветкі), 157 000 (жыхар), 23 паверхі (дом), ( шлях) у 758 кіламетраў, Парнас (схіл).-***6 балаў***

***6.Вызначце стыль (аргументуйце сваё меркаванне), тып тэксту, тэму і падтэмы, галоўную думку, спосаб сувязі сказаў у кожнай частцы тэксту. Да якога жанру вы аднеслі б дадзены тэкст?Чаму?***

У гарах Факіды табе захочацца ўбачыць лаўровы лістапад, апынуцца ў завеі кухоннага, цёмна-зялёнага лісця.

Зялёны без адзінай жоўтай плямінкі лістапад!

Такое свята надзвычай дзівоснае для нас, выхаванцаў паўночнай восені.

Некалькі лаўровых галінак будуць памінальна ляжаць у пыльнай каменнай чашы, у якую тысячагоддзямі набягала ачышчальная вада з Кастальскае крыніцы.

У гэтую чашу іх выпадкова занёс вецер, ці, можа, нейкі паломнік ушанаваў мёртвую крыніцу.

Але больш верагодна, што лаўровыя галінкі вінавата паклаў у памяць палахлівай німфы Касталіі сам Апалон.-***15 балаў***

***7.Запішыце 5-6 вядомых вам афарызмаўз твораў мастацкай літаратуры***.-10 балаў

***8.Беларускі паэт Л.Дранько-Майсюк прапануе ўжываць слова “ асветар” замест запазычанага “камп’ютар”(існуе некалькі варыянтаў напісання гэтага слова: камп’ютар, камп’ютэр, кампутар; яно нязвыклае, чужое для беларусаў, як чужароднае цела ў арганізме). Як называюцца такія словы, як асветар, у раздзеле “Лексіка”?Выкажыце сваю думку аб ужыванні іншамоўных запазычанняў у маўленні беларуса. Што станоўчае і што адмоўнае ў гэтым працэсе?Як ён уплывае на развіццё беларускай мовы?*** *-10 балаў*

***9.Напішыце міні-сачыненне “І гарыць на тваёй гімнасцёрцы, Перамога,твой ордэн адзіны—сягонняшні свет...”(20 балаў)***