|  |  |
| --- | --- |
|  | ЗАЦВЕРДЖАНА  Пастанова  Міністэрства адукацыі  Рэспублікі Беларусь 21.06.2016 № 49 |

Вучэбная праграма па вучэбным прадмеце «Беларуская мова» для ХI клаcа ўстаноў агульнай сярэдняй адукацыі з беларускай і рускай мовамі навучання і выхавання (павышаны ўзровень)

**БЕЛАРУСКАЯ МОВА**

**ТЛУМАЧАЛЬНАЯ ЗАПІСКА**

Праграма па беларускай мове для XI класа ўстаноў агульнай сярэдняй адукацыі з беларускай і рускай мовамі навучання (павышаны ўзровень) падрыхтавана ва ўмовах пераходу сістэмы адукацыі на профільнае навучанне і дапрофільную падрыхтоўку. Пры распрацоўцы праграмы па беларускай мове на ІІІ ступені агульнай сярэдняй адукацыі ўлічвалася магчымасць выбару вучнямі ўзроўню вывучэння прадмета – базавага ці павышанага.

Праграма складзена з улікам узроставых асаблівасцей вучняў (X–XI класы) і псіхолага-педагагічнай дыферэнцыяцыі і рэалізуе сістэмна-функцыянальны, камунікатыўна-дзейнасны, лінгвакультуралагічны і кампетэнтнасны падыходы да арганізацыі адукацыйнага працэсу, у адпаведнасці з якімі навучанне, выхаванне і развіццё асобы на сучасным этапе ажыццяўляецца на аснове засваення не толькі прадметных ведаў, уменняў і навыкаў, а і ўніверсальных вучэбных дзеянняў, актывізацыі вучэбна-пазнавальнай дзейнасці вучняў, іх гатоўнасці да самаразвіцця і самаадукацыі.

Мэта навучання беларускай мове на ІІІ ступені агульнай сярэдняй адукацыі (павышаны ўзровень) прадугледжвае не толькі падагульненне і сістэматызацыю, але і пашырэнне ведаў па прадмеце ў параўнанні з базавым узроўнем, замацаванне і развіццё моўных і маўленчых уменняў і навыкаў, павышэнне матывацыі да працягу адукацыі па выбраным профілі, авалоданне некаторымі прафесійна арыентаванымі кампетэнцыямі.

У сувязі з гэтым змест праграмы накіраваны на рэалізацыю наступных задач:

пашырэнне ўяўленняў пра беларускую мову як культурную каштоўнасць народа, яе ролю ў жыцці чалавека і грамадства, сувязі з нацыянальнай і сусветнай культурай;

азнаямленне са сферай лінгвістыкі і беларусістыкі як гуманітарных дысцыплін;

сістэматызацыя, замацаванне і пашырэнне ведаў пра беларускую мову і моўныя адзінкі розных узроўняў (фанетыку, склад слова, словаўтварэнне, лексіку і фразеалогію, марфалогію і сінтаксіс), правілы і асаблівасці функцыянавання моўных адзінак у маўленні, моўныя нормы (арфаэпічныя, лексічныя, арфаграфічныя, граматычныя, пунктуацыйныя, нормы маўленчых паводзін у розных сітуацыях зносін);

удасканаленне навыкаў вуснай і пісьмовай камунікацыі (успрыманне, разуменне, перадача, прадуцыраванне);

развіццё навыкаў аналітычнай дзейнасці ў лінгвістычнай і агульнагуманітарнай сферы: выяўленне, аналіз, класіфікацыя моўных адзінак розных узроўняў, супастаўленне фактаў мовы і маўлення, падбор матэрыялаў для аргументацыі пэўных палажэнняў; ацэнка лінгвістычных з’яў з пункта погляду літаратурных норм, камунікатыўнай мэтазгоднасці, развіццё навыкаў лінгвістычных назіранняў, эксперыментаў і г. д.;

узбагачэнне ведаў пра стылістычную ролю і тэкстаўтваральныя магчымасці моўных адзінак розных узроўняў;

удасканаленне навыкаў рэдагавання тэкстаў.

У сувязі з арыентацыяй адукацыі на кампетэнтнасны падыход, звязаны з практыка-арыентаваным характарам адукацыйнага працэсу, што прадугледжвае фарміраванне ў вучняў асобасных, метапрадметных і прадметных кампетэнцый, праграма па беларускай мове накіравана:

на замацаванне абумоўленых базіснымі нацыянальнымі каштоўнасцямі светапоглядных установак і развіццё індывідуальных і сацыяльных якасцей асобы вучня;

выхаванне гатоўнасці да папаўнення ведаў і прымянення іх у жыцці;

замацаванне і ўзбагачэнне ўніверсальных вучэбных уменняў, звязаных з ужываннем ІКТ-кампетэнтнасці ў навучальнай дзейнасці, пошукам, разуменнем і апрацоўкай інфармацыі, прагназаваннем, планаваннем і кантролем уласнай дзейнасці, акумуляцыяй ведаў па розных вучэбных прадметах;

фарміраванне цэласнага ўяўлення аб вучэбным прадмеце «Беларуская мова» і пашырэнне сістэмы моўных і маўленчых уменняў і навыкаў для падрыхтоўкі да свядомага выбару будучай прафесіі.

Прыярытэтнай задачай профільнага навучання становіцца фарміраванне культуры вуснага і пісьмовага маўлення вучняў, таму засваенне і асэнсаванне ўсіх моўных адзінак на ІІІ ступені агульнай сярэдняй адукацыі адбываецца ў аспекце культуры маўлення, што і перадаецца ў назве раздзела «Сінтаксіс і пунктуацыя. Культура маўлення» вучэбнай праграмы для ХІ класа. З гэтай мэтай сістэматызуюцца веды вучняў пра нормы беларускай мовы (арфаэпічныя, акцэнталагічныя, лексічныя, словаўтваральныя, граматычныя, арфаграфічныя, пунктуацыйныя, стылістычныя), сродкі і прыёмы маўленчай выразнасці, стылістычную ролю і тэкстаўтваральныя магчымасці моўных сродкаў беларускай мовы, удасканальваюцца ўменні даваць ацэнку чужым і рэдагаваць уласныя выказванні.

**ЗМЕСТ ВУЧЭБНАГА ПРАДМЕТА**

**(105 гадзін на год, 3 гадзіны на тыдзень, з іх 19 гадзін – на пісьмовыя работы)**

**Агульныя звесткі аб мове** (3 гадзіны)

**Маўленне**

(6 гадзін, з іх 1 гадзіна – на пісьмовую работу)

Асноўныя якасці культуры маўлення: правільнасць, дакладнасць, лагічнасць, чысціня, дарэчнасць, багацце і выразнасць маўлення.

Камунікатыўная сітуацыя і правілы маўленчых паводзін. Маўленчы этыкет і беларускія нацыянальна-культурныя этыкетныя традыцыі.

*Падрыхтоўка віншавальнага прывітання.*

***Пісьмовая творчая работа.***

АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні павінны в е д а ц ь:

асноўныя камунікатыўныя якасці маўлення;

правілы маўленчых паводзін у пэўных сітуацыях маўлення, формулы маўленчага этыкету.

Вучні павінны ў м е ц ь:

ужываць згодна з маўленчай сітуацыяй і зместам камунікацыі моўныя сродкі для наладжвання неканфліктных, добразычлівых і паспяховых узаемаадносін;

захоўваць і ўдасканальваць культуру маўленчых паводзін;

дарэчы карыстацца нацыянальным маўленчым этыкетам.

Вучні павінны в а л о д а ц ь асноўнымі якасцямі культуры маўлення, маўленчым этыкетам.

**Стылістыка**

(5 гадзін, з іх 2 гадзіны – на пісьмовыя работы)

Функцыянальныя стылі (навуковы, афіцыйны, публіцыстычны, мастацкі, гутарковы) і жанры, стылеўтваральныя моўныя сродкі.

***Пісьмовая творчая работа.***

***Кантрольны дыктант.***

АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні павінны в е д а ц ь асноўныя прыметы функцыянальных стыляў маўлення.

Вучні павінны ў м е ц ь:

распазнаваць тэксты розных стыляў маўлення;

абгрунтоўваць прыналежнасць тэкстаў да пэўнага стылю;

выяўляць асаблівасці ўжывання моўных сродкаў у тэкстах розных стыляў і жанраў;

удасканальваць тэксты рознай стылістычнай прыналежнасці з мэтай захавання стылявога адзінства;

самастойна ствараць тэксты рознай жанрава-стылістычнай прыналежнасці.

Вучні павінны в а л о д а ц ь стылістычнымі нормамі.

**СІНТАКСІС І ПУНКТУАЦЫЯ. КУЛЬТУРА МАЎЛЕННЯ** (87 гадзін)

**Словазлучэнне**

(10 гадзін, з іх 3 гадзіны – на пісьмовыя работы)

Словазлучэнне, віды, спосабы і сродкі сінтаксічнай сувязі ў словазлучэнні.

Сінтаксічныя нормы: асаблівасці дапасавання і кіравання ў беларускай мове.

***Кантрольны падрабязны пераказ тэксту.***

Сэнсава-стылістычная роля і тэкстаўтваральныя магчымасці словазлучэнняў у разгортванні тэмы, афармленні звязнага выказвання.

Сінаніміка словазлучэнняў, яе роля ў стварэнні тэкстаў рознай жанрава-стылістычнай прыналежнасці.

***Кантрольнае сачыненне.***

**Просты сказ**

(38 гадзін, з іх 6 гадзін – на пісьмовыя работы)

Сказ, асноўныя функцыі сказа. Двухсастаўныя і аднасастаўныя сказы, няпоўныя сказы, сказы з аднароднымі і адасобленымі членамі, пабочнымі і ўстаўнымі канструкцыямі, звароткамі, параўнальнымі зваротамі: сінтаксічныя прыметы, ужыванне, знакі прыпынку.

***Кантрольны дыктант.***

Сэнсава-стылістычная роля і тэкстаўтваральныя магчымасці простых сказаў рознай будовы і прызначэння.

***Кантрольны падрабязны пераказ тэксту.***

Сінтаксічныя нормы: ужыванне аднародных і адасобленых членаў сказа, парадак слоў, сувязь дзейніка і выказніка ў сказе, правілы ўжывання дзеепрыслоўных і дзеепрыметнікавых зваротаў.

***Кантрольны дыктант.***

Пунктуацыйныя нормы: знакі прыпынку ў сказах з аднароднымі, адасобленымі членамі, параўнальнымі зваротамі, пабочнымі і ўстаўнымі канструкцыямі, звароткамі.

***Кантрольнае сачыненне.***

***Кантрольная тэставая работа.***

**Складаны сказ**

(39 гадзін, з іх 7 гадзін – на пісьмовыя работы)

Складаназлучаныя, складаназалежныя, бяззлучнікавыя складаныя сказы і сказы з рознымі відамі сувязі частак: сінтаксічныя прыметы, ужыванне, знакі прыпынку.

***Пісьмовая творчая работа.***

Канструкцыі з чужой мовай, ужыванне, знакі прыпынку.

***Кантрольны падрабязны пераказ тэксту.***

Сінтаксічныя нормы: ужыванне складаных сінтаксічных канструкцый у тэкстах розных тыпаў, стыляў і жанраў.

***Кантрольны дыктант.***

Пунктуацыйныя нормы: знакі прыпынку ў складаных сказах, канструкцыях з чужой мовай.

Сэнсава-стылістычная роля і тэкстаўтваральныя магчымасці складаных сказаў рознай будовы і прызначэння.

***Кантрольны падрабязны пераказ тэксту.***

Сінтаксічная сінаніміка.

***Кантрольная тэставая работа.***

АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні павінны в е д а ц ь:

асаблівасці дапасавання і кіравання ў беларускай мове;

пунктуацыйныя нормы пісьмовага афармлення сказаў.

Вучні павінны ў м е ц ь:

вызначаць сінтаксічныя прыметы і асаблівасці будовы сказаў розных відаў;

вызначаць сэнсава-стылістычную ролю словазлучэнняў і сказаў рознай будовы і прызначэння;

абгрунтоўваць мэтазгоднасць ужывання сінтаксічных канструкцый у тэкстах розных тыпаў, стыляў і жанраў;

знаходзіць і выпраўляць маўленчыя недахопы і парушэнні норм літаратурнай мовы ў чужым і ўласным маўленні, устанаўліваць прычыны парушэння норм.

Вучні павінны в а л о д а ц ь літаратурнымі нормамі ў вусным і пісьмовым маўленні.

**Падагульненне і сістэматызацыя вывучанага** (2 гадзіны)

**Рэзервовыя гадзіны** (2 гадзіны)

**ВУЧЭБНА-МЕТАДЫЧНАЕ ЗАБЕСПЯЧЭННЕ**

Беларуская мова : вучэб. дапам. для 11-га кл. устаноў агул. сярэд. адукацыі з беларус. і рус. мовамі навучання / Г. М. Валочка [і інш.]. – 2-е выд., перапрац. і дап. – Мінск : Нац. ін-т адукацыі, 2016.

Беларуская мова ў 10 класе : вучэб.-метад. дапам. для настаўнікаў устаноў агул. сярэд. адукацыі з беларус. і рус. мовамі навучання / Г. М. Валочка [і інш.]. – Мінск : Нац. ін-т адукацыі, 2011.

Беларуская мова ў 11 класе : вучэб.-метад. дапам. для настаўнікаў устаноў агул. сярэд. адукацыі з беларус. і рус. мовамі навучання / Г. М. Валочка [і інш.]. – Мінск : Нац. ін-т адукацыі, 2011.

Беларуская мова : навучальныя і кантрольныя дыктанты і пераказы : 10–11 класы : дапам. для настаўнікаў устаноў агул. сярэд. адукацыі з беларус. і рус. мовамі навучання / Г. М. Валочка [і інш.]. – Мінск : Аверсэв, 2012, 2014.

*Валочка, Г. М.* Беларуская мова : тэставыя работы : 8–11 класы : дапам. для настаўнікаў устаноў агул. сярэд. адукацыі з беларус. і рус. мовамі навучання / Г. М. Валочка, В. У. Зелянко. – Мінск : Аверсэв, 2013, 2014.

*Валочка, Г. М.* Беларуская мова. 10–11 класы. Практыкум па арфаграфіі і пунктуацыі : дапам. для вучняў устаноў агул. сярэд. адукацыі з беларус. і рус. мовамі навучання / Г. М. Валочка, В. У. Зелянко, І. Л. Бурак. – Мінск : Аверсэв, 2012.

*Валочка, Г. М.* Практыкум па арфаграфіі і пунктуацыі беларускай мовы. 10–11 класы : вучэб.-метад. комплекс / Г. М. Валочка, В. У. Зелянко, І. Л. Бурак. – Мінск : Нац. ін-т адукацыі, 2010.

*Валочка, Г. М.* Беларуская мова : дапаможнік для падрыхтоўкі да цэнтралізаванага тэсціравання : дапам. для агульнаадукац. устаноў з беларус. і рус. мовамі навучання / Г. М. Валочка, Я. М. Лаўрэль, С. А. Язерская. – Мінск : Новое знание, 2010.

*Жуковіч, М. В.* Сучасныя адукацыйныя тэхналогіі на ўроках беларускай мовы і літаратуры : дапам. для настаўнікаў устаноў агул. сярэд. адукацыі з беларус. і рус. мовамі навучання / М. В. Жуковіч. – Мінск : Аверсэв, 2015.

Зборнік матэрыялаў для выпускнога экзамену па вучэбным прадмеце «Беларуская мова» за перыяд навучання і выхавання на ІІІ ступені агульнай сярэдняй адукацыі : тэксты для пераказаў / склад. Г. М. Валочка [і інш.]. – Мінск : Нац. ін-т адукацыі ; Аверсэв, 2014,2016.

*Зелянко, В. У.* Навучанне беларускай мове : лінгвакультуралагічны падыход. 10–11 класы : вучэб.-метад. дапам. для настаўнікаў устаноў агул. сярэд. адукацыі з беларус. і рус. мовамі навучання / В. У. Зелянко. – Мінск : Нац. ін-т адукацыі, 2011.

*Калечыц, А. І.* Дыктанты па беларускай мове. 9–11 класы : дапам. для вучняў устаноў агул. сярэд. адукацыі з беларус. і рус. мовамі навучання / А. І. Калечыц, А. К. Пекач, Т. Я. Старасценка. – Мінск : Народная асвета, 2013.

*Цыбульская, С. І.* Беларуская мова : 5–11 класы : кантрольныя работы : дапам. для настаўнікаў устаноў агул. сярэд. адукацыі з беларус. і рус. мовамі навучання / С. І. Цыбульская. – Мінск : Сэр-Віт, 2012.

Беларуская мова. ХІ клас : электронны адукацыйны рэсурс (adu.by).

***Слоўнікі і даведнікі***

*Анисим, Е. Н.* Русско-белорусский словарь для школьников / Е. Н. Анисим, О. В. Мицкевич. – Минск : Сучасная школа, 2010.

Беларускі арфаграфічны слоўнік для школьнікаў : дапам. для ўстаноў агул. сярэд. адукацыі з беларус. і рус. мовамі навучання / уклад. : І. У. Кандраценя, Л. П. Кунцэвіч ; пад рэд. А. А. Лукашанца. – Мінск : Аверсэв, 2011, 2013.

*Капылоў, І. Л.* Арфаграфічны слоўнік беларускай мовы для школьнікаў. Новыя правілы правапісу / І. Л. Капылоў, Т. М. Маракуліна. – Мінск : Сучасная школа, 2010.

*Капылоў, І. Л.* Беларуска-рускі слоўнік для школьнікаў / І. Л. Капылоў, І. У. Ялынцава. – Мінск : Сучасная школа, 2010.

*Капылоў, І. Л.* Слоўнік арфаграфічных новаўвядзенняў беларускай мовы / І. Л. Капылоў, Т. М. Маракуліна. – Мінск : Сучасная школа, 2010.

*Малажай, Г. М.* Школьны тлумачальны слоўнік беларускай мовы : дапам. для ўстаноў агул. сярэд. адукацыі з беларус. і рус. мовамі навучання / Г. М. Малажай, Л. І. Яўдошына. – Мінск : Аверсэв, 2013.

*Николаева, О. М.* Современный русско-белорусский словарь / О. М. Николаева, Т. Н. Трухан ; под ред. А. А. Лукашанца. – Минск : ТетраСистемс, 2011.

*Николаева, О. М.* Современный русско-белорусский словарь для школьников / О. М. Николаева, Т. Н. Трухан ; под ред. А. А. Лукашанца. – Минск : Літаратура і Мастацтва, 2009, 2013.

Пішам па-беларуску : даведнік па арфаграфіі і пунктуацыі з каментарыямі : дапам. для агульнаадукац. устаноў з беларус. і рус. мовамі навучання / З. І. Бадзевіч [і інш.]. – Мінск : Нац. ін-т адукацыі, 2010.

Пішам па-беларуску : даведнік па арфаграфіі і пунктуацыі з каментарыямі : дапам. для ўстаноў агул. сярэд. адукацыі з беларус. і рус. мовамі навучання / З. І. Бадзевіч [і інш.]. – Мінск : Аверсэв, 2011, 2013.

Разам, асобна, праз злучок : даведнік : дапам. для настаўнікаў устаноў агул. сярэд. адукацыі з беларус. і рус. мовамі навучання / склад. : Н. Д. Бандарэнка, І. Л. Капылоў, Т. М. Маракуліна ; пад рэд. А. А. Лукашанца. – Мінск : Аверсэв, 2012.

*Уласевіч, В. І.* Беларуска-рускі тлумачальны слоўнік новых слоў і новых значэнняў слоў / В. І. Уласевіч, Н. М. Даўгулевіч. – Мінск : Аверсэв, 2013.