Аповесць Кузьмы Чорнага “Насцечка”. Падагульняльны ўрок па творы

Мэта: асэнсаванне маральна-этычнага зместу аповесці “Насцечка” Кузьмы Чорнага

Задачы: падвесці вынікі вывучэння аповесці, высветліць адносіны вучняў да твора, фарміраваць уменні характарызаваць герояў і выказваць свой погляд на іх  паводзіны і ўчынкі;

садзейнічаць развіццю мыслення і звязнага маўлення;

ствараць умовы для выхавання ў навучэнцаў чуласці, добразычлівасці, пачуццяў сяброўства і калектывізму.

Вучэбна-метадычнае забеспячэнне: вучэбны дапаможнік, рабочы сшытак

Эпіграф:

Дружба – вялікая справа. Без дружбы чалавеку цяжка жыць… Беражыце дружбу, гэта самае дарагое і важнае, што ёсць у чалавека…

К.Чорны

Ход урока

1. Арганізацыйны момант ( гучыць ціхая музыка)
2. Прытча пра дружбу (апавядае настаўнік)

Жыла-была на зямлі дзяўчына па імені Любоў. Маркотна ёй было жыць на свеце без сяброўкі. Вось і звярнулася ян да старога і сівога чараўніка, які пражыў многа гадоў:

- Дапамажы мне, дзядуля, знайсці сяброўку, каб я магла сябраваць з ёй усё адпушчанае мне Богам жыццё.

Падумаў чараўнік і сказаў:

- Падыходзь да мяне заўтра раніцай, калі першая птушка запяе і раса яшчэ не прасохне…

Раніцай, калі пунсовае сонца асвяціла зямлю, прыйшла Любоў на ўмоўленае месца… Прыйшла і бачыць: стаіць там пяць дзяўчын, адна другой прыгажэйшая.

- Выбірай, - сказаў чараўнік. – Адну завуць Радасць, другую – Дабрыня, трэцюю– Прыгажосць, чацвёртую – Смутак, пятую – Дружба.

- Я не ведаю, каго і выбраць…

- Твая праўда, - адказаў чараўнік,- яны ўсе добрыя, і ты ў жыцці яшчэ сустрэнешся з імі, а можа, і сябраваць будзеш, але вылучы адну з іх. Яна і будзе табе сяброўкай на ўсё тваё жыццё.

Падышла Любоў да дзяўчат бліжэй і паглядзела ў вочы кожнай. Задумалася Любоў…

Настаўнік. А каго выбралі б вы? Чаму? (адказы вучняў)

1. Зварот да эпіграфа

Настаўнік. Як вы лічыце, чаму “дружба – вялікая справа”? (адказы вучняў)

1. Мэтавызначэнне

Настаўнік. Сёння ў нас заключны ўрок па аповесці К.Чорнага “Насцечка”. Давайце паспрабуем вызначыць мэты і задачы ўрока, звязаўшы іх са словам дружба:

Д – даць характарыстыку вобразам Сержа і Насцечкі

Р – раскрыць прычыны паводзін Сержа

У – узгадаць эпізоды, якія найбольш зацікавілі

Ж – жыць так, каб потым не было сорамна за свае ўчынкі

Б – быць добрым, спагадлівым, чулым

А – абудзіць цікавасць да творчасці. К. Чорнага (магчыма, з’явіцца жаданне прачытаць іншыя творы пісьменніка)

1. Работа над тэмай урока
2. Уступная гутарка

Настаўнік. Што такое дружба? Адказ на гэтае пытанне людзі шукалі здаўна. Пра гэта сведчыць вусная народная творчасць. У народзе лічаць, што птушка моцная крыламі, а чалавек дружбай. А якія прыказкі пра дружбу ведаеце вы? (адказы вучняў)

2.Віктарына “Самы ўважлівы чытач”

1. Хто з герояў “хацеў, каб кожнае яго слова было законам для ўсіх, а калі хто пярэчыў яму, ён ажно кіпеў ад злосці і пагражаў”? (Серж)

2. Хто “хадзіў адзеты ў паношанае цёмнае паліто, на яго быццам караткаватае. У яго была зусім сівая, маленькая, нізка падстрыжаная бародка і такія ж сівыя выбіваліся з-пад суконнай шапкі валасы каля вушэй”. (Закрэўскі)

3. Каго так ахарактарызаваў пісьменнік: “Яна не была чым-небудзь адметнейшая ад іншых дзяцей. Таксама, як і ўсе, любіла бегаць па двары на вялікім перапынку.”(Насцю)

4. Хто з герояў “стаў пазніцца ў школу, прыходзіць з растрапанымі валасамі, некуды бегаць на перапынках паміж урокамі”? (Насця)

5. Каго так ахарактарызаваў пісьменнік: “З вельмі паважным выглядам ён падкаціў на машыне да школы і вылез з яе”. (Серж)

6. Хто так сказаў: “Завязіце яго ў школу, ён мне жыць не дае, гэты чарцюк!” (бацька Сержа)

7. Каго так ахарактарызаваў пісьменнік: “Ён, ведама, не прывык слухаць таго, што гаворыць бацька, і пайшоў к дзвярам, але пачуў бацькаў голас.” (Серж)

8. Хто з герояў “быў высокі ростам, яму ўжо магло быць год чатырнаццаць… Адзеты ён быў не тое што лепш за тых дзяўчатак, з якімі бесперапынна зачапляўся.” (Серж)

9. Каго так ахарактарызаваў пісьменнік: “Здавалася, што гэты чалавек нечым ганарыцца. Не тое што ён быў горды перад людзьмі. Наадварот. З выгляду ён быў ветлівы да ўсіх.” (Закрэўскі)

10. Хто з герояў вызваліў з бандыцкага палону Закрэўскага і Сержавага бацьку? (маці Сержа)

3. Параўнальная характарыстыка герояў

На дошцы размешчаны кластар, які адпавядае плану: знешні выгляд, сям’я, узаемаадносіны з аднакласнікамі, адносіны да старых людзей, асабістыя адносіны.

Гульня “Паўтары і дапоўні” (знешні выгляд)

Насцечка – дзяўчынка, пяцікласніца, бойкая, рухавая, белатварая, з густымі валасамі, да халадоў хадзіла ў шарсцяной кофтачцы, разважлівая, бойкая, працавітая, ветлівая, добразычлівая.

Серж – пяцікласнік, высокі ростам, быў у высокіх боціках, у паліто з каўнерыкам, хуліган, эгаіст, самаўпэўнены, помслівы, нявыхаваны.

Інсцэніраванне ўрыўка – на ўроку арыфметыкі (узаемаадносіны з аднакласнікамі)

Вывад вучняў: Серж усімі сіламі імкнецца не быць разам з аднакласнікамі, хоча быць “вышэй” за іх. Хлопчык не можа дапусціць, каб Насця правільна рашыла задачу, а ён – не. Калі ўвесь клас пераканаўся, што Серж памыліўся, і гэта пацвердзіла настаўніца, вінаватым у сваім паражэнні ён лічыць не сябе, а Насцю і пачынае ёй помсціць.

Настаўнік. Зачытайце, як складваліся адносіны з аднакласнікамі ў Насцечкі.

Гульня “Чорная скрынка” (адносіны да старых людзей)

Рэч, якая знаходзіцца ў скрынцы, нагадвае вучням нейкі эпізод. Дзеці пераказваюць гэты эпізод, або знаходзяць і зачытваюць радкі з тэксту:

Салодкія прысмакі (размова Сержа з буфетчыцай)

Шнур (Серж укінуў Закрэўскага ў ваду)

Гарох (Насця пранесла ў школу гарох)

Пласцінка (дзяўчаты танцавалі “Лезгінку”)

Пісьмо (Насця піша пісьмы маці)

Вывад вучняў: Усе ўчынкі Сержа скіраваны на тое, каб зрабіць некаму зло, каб некага прынізіць, а сябе ўзвысіць. Ва ўсім, што робіць Серж, выяўляецца яго самаўпэўненасць, вера ў беспакаранасць, у права рабіць прыкрасці іншым, імкненне ўладарыць над усімі. Серж ненавідзіць усіх, хто спрабуе супрацьстаяць яму. Так, лютым ворагам хлопчыка стаў стары Закрэўскі, бо не даў здзеквацца з Насці і яе аднакласніц. Учынкі Сержа сведчаць яшчэ і пра тое, што ён належыць да ліку помслівых людзей.

Насця вельмі любіла дзеда. Яна ўзваліла на свае кволыя плечыкі ўсе гаспадарчыя клопаты: бегала ў магазін за прадуктамі і газай, паліла ў печы, варыла есці і карміла дзеда. Дзяўчынка аказалася працавітай і вынослівай. Цяжка ёй было паспець усё зрабіць самой, даводзілася ўставаць вельмі рана, але Насцечка ніколі і нікому не скардзілася.

Фізкультхвілінка

Пытанні “тоўстыя” і “тонкія” (героі ў сям’і)

Тонкія:

Серж ва ўсім слухае бацькоў? (Не)

Серж прывык, каб бацькі выконвалі ўсе яго жаданні? (Так)

Насцечка вельмі сумавала па маці? (Так)

Кожны дзень Насцечка пісала сваёй маці пісьмы, збірала і адсылала кожныя тры дні? (Так)

Тоўстыя:

Як паводзіў сябе Серж, калі шафёр прывозіў яго ў школу на машыне?

Што адчуваў Серж, калі маці і бацька дакаралі сына за тое, што ён укінуў старога чалавека ў ваду?

Як Насцечка чакала маці, якія пачуцці перапаўнялі дзяўчынку пры сустрэчы з маці?

Знайдзіце і зачытайце радкі аб тым, як Насцечка даглядала хворага дзеда?

Вывад вучняў: Ва ўзаемаадносінах Сержа з бацькамі раскрываюцца тыя ж якасці, што і з аднакласнікамі: імкненне дамагчыся свайго нахабствам. Разам з тым у сям’і выяўляюцца яшчэ і такія рысы характару героя, як хітрасць, капрызлівасць. Ён цудоўна ведае, што маці патураць яму не будзе. Лепш справу мець з бацькам: таму няма калі і, каб сын адчапіўся, бацька зробіць усё, што Серж пажадае.

Сінквейн (асабістыя адносіны)

Вучні складаюць сінквейны. Прыклад:

Насцечка

дзяўчынка

добрая, працавітая

дапамагаць, паважаць, любіць

Насцечка клапатлівая і добразычлівая дзяўчынка

выдатніца

Серж

пяцікласнік

нявыхаваны, самаўпэўнены

шкодзіць, ненавідзець, помсціць

Серж лічыць сябе лепшым

хуліган

1. Рэфлексія.

Настаўнік. На шкале чалавечнасці адзначце ступень чалавечнасці герояў: Сержа, Закрэўскага, Насцечкі, сваю ступень.

1. Заключнае слова настаўніка.

Настаўнік. Вельмі важна сустрэць у жыцці сапраўдных сяброў. Калі ў вас ёсць добрыя і надзейныя сябры, то цаніце гэта. Шануйце і беражыце адзін аднаго. Давайце запомнім гэтыя словы (зварот да эпіграфа) Дзякую за працу на ўроку.

1. Выстаўленне і каменціраванне адзнак.
2. Дамашняе заданне.

Падрыхтаваць вусную замалёўку пра вартасць дружбы і яе ролю ў жыцці чалавека (паводле вывучаных твораў).

Настаўнік беларускай мовы і літаратуры Н.М.Крамкова