Тэма: Сэнсава-стылістычная роля і тэкстаўтваральныя магчымасці складаных сказаў рознай будовы

Мэты і задачы:

Удакладніць і пашырыць веды пра сэнсава-стылістычную ролю і тэкстаўтваральныя магчымасці складаных сказаў рознай будовы. Выпрацоўваць уменні вызначаць сэнсава-стылістычную ролю складаных сказаў рознай будовы і прызначэння, абгрунтоўваць мэтазгоднасць іх ужывання ў тэкстах розных тыпаў, стыляў і жанраў; падбіраць да дадзеных сінтаксічных канструкцый сінанімічныя

Ход урока:

1.ТМ

Выбар таго ці іншага тыпу сказа: складанага ці простага, складаназалежнага ці складаназлучанага, злучнікавага ці бяззлучнікавага — вызначаецца ў першую чаргу сэнсавымі і стылістычнымі асаблівасцямі кантэксту.

Для размоўнага стылю больш характэрныя простыя сказы, часта

няпоўныя. Выкарыстоўваюцца ў ім і складаныя сказы, але пераважна

складаназлучаныя і бяззлучнікавыя, у якіх адсутнасць спецыяльных

граматычных сродкаў сувязі паміж членамі сказаў дапаўняецца інтанацыяй, мімікай, жэстамі.

У навуковым і афіцыйным стылях часцей ужываюцца складаназалежныя злучнікавыя сказы, якія даюць магчымасць пры дапамозе

злучнікаў і злучальных слоў выявіць і ўдакладніць адносіны паміж

часткамі складанага цэлага — адносіны часу, умовы, прычыны і інш.

У мастацкай літаратуры і публіцыстыцы сустракаюцца ўсе віды

сказаў. Выбар таго ці іншага тыпу сказа можа тлумачыцца не толькі

характарам зместу, але і асаблівасцямі стылю пісьменніка. Адны пісьменнікі карыстаюцца пераважна простымі сказамі, другія — складанымі. А. М. Гвоздзеў параўноўвае манеру ўжываць простыя або складаныя сказы з рознымі прыёмамі ў жывапісе, калі даюцца, з аднаго боку,

яркія, каляровыя мазкі, а з другога — паступовы пераход, спалучэнне

фарбаў (Паводле М. Я. Цікоцкага).

13. Прачытайце тэкст, вызначце стыль маўлення. Знайдзіце сказы,

якія перадаюць асноўны сэнс паведамлення і якія гэты сэнс развіваюць.

Назавіце складаныя сказы, абгрунтуйце мэтазгоднасць іх ужывання. Дапоўніце апошні абзац інфармацыяй пра пераноснае ўжыванне слоў.

Пісьменнікі ў пошуках слоў дакладных ідуць рознымі шляхамі.

У першую чаргу гэта пошукі слова свежага, экспрэсіўнага, у якім

яшчэ прасвечваецца сувязь з канкрэтнасцю першакораня. Беларуская

народная мова, якая яшчэ моцна захавала даўнюю канкрэтную вобразнасць і да таго ж мае маладую літаратурную традыцыю, дае нашым

пісьменнікам магчымасць шырока карыстацца вобразным лексічным

матэрыялам.

Але галоўнае ў сённяшняй пісьменніцкай практыцы — майстэрства збліжэння слоў: нават у сцёртым, прывычным, экспрэсіўна нейтральным слове можна адкрыць новы, нечаканы сэнс, таленавітай канкрэтызацыяй стварыць дакладныя малюнкі і вобразы.

Ёсць і яшчэ адзін сродак канкрэтызацыі слова — пераноснае ўжыванне яго (Паводле А. Яскевіч).

14. Спішыце тэкст, ставячы патрэбныя знакі прыпынку. Зачытайце

складаныя сказы, вызначце іх тып. Акрэсліце, з якой мэтай яны ўжываюцца

ў тэксце. Пабудуйце схемы складаных сказаў.

Напярэдадні Раства Хрыстовага Новага года Богаяўлення народ святкуе куццю. Гэта назва паходзіць ад вядомага роду ежы якая

падаецца ў гэтыя дні. Куцця напярэдадні Раства называецца поснаю

таму што гатуецца з рознага роду зернявога хлеба гароху пшаніцы ячменных і грэцкіх круп напярэдадні ж Новага года мясною таму што

ў ліку страў падаюць мясныя. Напярэдадні Раства пасля захаду сонца

не толькі сярод простага народу але і ў вышэйшым і сярэднім класе

засцілаюць стол сенам накрываюць настольнікам на які расстаўлены

стравы. Потым садзяцца за стол. У прамежках выцягваюць з-пад настольніка сцяблінку сена і па даўжыні яе мяркуюць пра будучы рост

ільну (А. Кіркор).

ú Творчы практыкум

15. Вызначце тып маўлення, кампазіцыйную структуру тэксту (тэзіс,

доказы, вывады). Назавіце тыпы сказаў. Пабудуйце схемы складаных

сказаў.

Каханне — таямніца, растлумачыць якую бярэцца толькі той, хто

сам не быў ніколі закаханы. Яно прыходзіць ніадкуль і знянацку. Як

кожны дар нябёсаў, як кожны талент. І яно можа знікнуць невядома

куды і з невядомай прычыны. І былая каханая асоба становіцца мізэр-

14

най і шэрай, і ўсё, што раней выклікала замілаванне, цяпер стала дражніць. І няма на гэта рады. Мёртвае каханне нельга ўваскрасіць. Яго

можна толькі замяніць новым (А. Аблажэй).

16. Вызначце стыль тэксту. Якія сказы (простыя ці складаныя) пераважаюць у ім? Чаму? Перакажыце тэкст, дапоўніўшы яго сваімі аргументамі

пра важнасць умення канспектаваць. Выкарыстайце ў пераказе розныя

віды складаных сказаў.

Змест навуковай, навукова-папулярнай, вучэбнай літаратуры засвойваецца лепш, калі чытанне суправаджаецца канспектаваннем.

Канспект — гэта кароткі пісьмовы выклад, запіс пэўнага сачынення, лекцыі, твора. Канспект можа мець выгляд разгорнутага плана

(план-канспект). У канспекце адзначаюцца не толькі асноўныя палажэнні, у ім фіксуюцца найважнейшыя лічбы, цытаты, факты, прыклады.

Карысна канспектаваць лекцыі, даклады, параграфы падручнікаў.

Неабходнасць запісаць галоўнае, асноўнае ў змесце твора прымушае

з большай увагай чытаць кнігу, канспектаванне дапамагае таксама выпрацоўваць навыкі ўважлівага слухання. Стварэнне канспекта спрыяе

лепшаму засваенню зместу тэксту. Канспектаванне выкарыстоўваецца

і тады, калі неабходна падрыхтаваць уласнае пісьмовае ці вуснае выказванне.

@ Правяраем сябе

17. Напішыце канспект вучэбнага паведамлення на тэму «Складаны

сказ» паводле прапанаваных пытанняў. Падрыхтуйце вуснае паведамленне на аснове напісанага канспекта.

1. Які сказ называецца складаным?

2. Чым складаны сказ адрозніваецца ад простага?

3. Як інтанацыя складанага сказа перадаецца на пісьме?

4. Якім чынам могуць быць звязаны часткі складанага сказа?

5. На якія тыпы падзяляюцца складаныя сказы ў залежнасці ад

віду сувязі паміж іх сэнсава-граматычнымі часткамі?