**ТЭМА:   Сінтаксічныя нормы: сувязь дзейніка і выказніка ў сказе**

**Мэты  ўрока:**

узнавіць і замацаваць веды па тэме “Працяжнік паміж дзейнікам і выказнікам”;

замацаваць веды пра пастаноўку знакаў прыпынку паміж дзейнікам і выказнікам;

фарміраваць у  школьнікаў уменне здабываць веды самастойна і ў  сумесным пошуку;

стварыць умовы для творчага засваення тэмы;

выхоўваць любоў да роднай прыроды, роднага краю.

**Тып  урока:**  урок  засваення  новых  ведаў.

**ХОД УРОКА**

**Эпіграф:**

*Радзіма – гэта і сонца ў цябе над галавой,*

*і паветра, якім дыхаеш, гэта і вернасць твайго сябра,*

*і мова, якую даў табе народ, і песня, што засталася ад прадзедаў.*

***К. Кірыенка***

**Ход урока:**

1. **Арганізацыйны момант.**
2. **Праверка дамашняга задання.**

(*Вучні чытаюць сказы, разбіраюць іх.)*

1. **Паведамленне тэмы і мэты ўрока.**

* Як вы думаеце, чаму мы сёння павінны навучыцца?
* На дошцы ў нас запісаны эпіграф. Прачытайце і растлумачце яго сэнс (вучні чытаюць эпіграф, абмяркоўваюць яго сэнс).
* Для таго, каб ведаць, калі ставіцца працяжнік паміж дзейнікам і выказнікам, я прапаную вам разглядзець апорную схему (вучням абедзвюх груп раздаюцца апорныя схемы, вучні разглядаюць іх, а потым тлумачаць).

Працяжнік паміж дзейнікам і выказнікампры адсутнасці дзеяслова-звязкі ставіцца:

* Калі дзейнік і выказнік выражаны назоўнікамі назоўнага склону:*Мая радзіма – жытні колас, сінь мурагу, язміну цвет. Пількаўшчына – вёска невялікая, чыстая і прыгожая.*
* Калі дзейнік і выказнік выражаны колькаснымі лічэбнікамі:*Тры і пяць – восем.*, а таксама калі дзейнік выражаны назоўнікам назоўнага склону, а выказнік – лічэбнікам (часам у спалучэнні з іншымі словамі): *Даўжыня поля – трыста пяцьдзесят метраў.*
* Калі перад выказнікам ёсць слова гэта, вось, значыць, гэта значыць:*Народ палескі – гэта волат, яго і гора не сагнула.*
* Калі абодва галоўныя члены сказа ці адзін з іх выражаны інфенітывам: *Самае галоўнае ў жыцці – усведамляць, што ты жаў для народа.*
* Калі выказнік выражаны фразеалагізмам ці непадзельным сінтаксічным словазлучэннем:*Багаты з багатым – свае людзі.*
* Калі выказнік выражаны ўсечанымі формамі дзеясловаў (дзеяслоўнымі каранямі) тыпу шмыг, скок, шусь, цап:*во шчасце прываліла! Іншы яго ўсё жыцце чакае, а яно – шусь у другія рукі.*

Пры адсутнасці дзеяслова-звязкі паміж дзейнікам і выказнікам працяжнік можа не ставіцца:

* Калі дзейнік выражаны асабовым займеннікам, а выказнік – назоўнікам у форме назоўнага склону:*Родная мова, цудоўная мова! Ты нашых думак уток і аснова.*У сказах такога тыпу працяжнік паміж дзейнікам і выказнікам можа ставіцца тады, калі неабходна лагічна, інтанацыйна выдзеліць і ўзмацніць сэнс выказніка: *Мы – салдаты вялікай Айчыны…*
* Калі паміж дзейнікам і выказнікам стаіць пабочнае слова, прыслоўе, злучнік або часціца:*Цяпер Хведару здавалася, што пражытае яго жыццё толькі маленькая частачка, пылінка.*
* Калі пры выказніку ёсць адмоўе не: *Родны кут. Знаёмыя сцяжыны, гадаванкі дум маіх і мар…Не, я тут не рыцар на гадзіну, я твой сын і дбайны гаспадар.*
* Калі пры выказніку ёсць параўнальныя злучнікі як, быццам, нібы, што: *Вочы нібы васількі.*
* Калі галоўныя члены сказа – назоўнікі, прычым выказнік стаіць перад дзейнікам: *Важны работнік дзядзька Язэп.*

**Працяжнік паміж дзейнікам і выказнікам**

|  |  |
| --- | --- |
| ***Працяжнік ставіцца*** | |
| 1. Калі дзейнік і выказнік выражаны |  |
| А) назоўнік + назоўнік | Мінск – сталіца Беларусі. |
| Б) лічэбнік + назоўнік | Шэсць і восем – чатырнаццаць. |
| В) інфінітыў + назоўнік | Жыць – Радзіме служыць. |
| 2. Калі перад выказнікам есць словы *гэта, вось, значыць, гэта значыць* | Наша жыццё – гэта праца. |
| ***Працяжнік не ставіцца*** | |
| 1. Калі перад выказнікам ёсць параўнальныя злучнікі *як, быццам, нібы* | Дружба быццам знойдзены скарб. |
| 2. Калі дзейнік выражаны асабовым займеннікам | Яны надзейныя сябры. |
| 3. Калі пры выказніку ёсць адмоўная часціца *не* | Беднасць не загана. |

1. **Замацаванне.**
   * + 1. У вас на лістах запісаны тэкст. Прачытайце яго, вызначце: стыль, тып тэксту, пастаўце, дзе трэба, працяжнік.

*Мялешкі невялікая вёска з шырокай роўнай вуліцай. Хаты ў ей добра дагледжаныя, на сядзібах яблыневыя і грушавыя сады. Пад вокнамі разложыстыя рабіны з гранкамі чырвоных ягад. У канцы вёскі новыя дамы, якія пабудаваны нядаўна.*

*І людзі ў вёсцы жывуць цудоўныя: спагадлівыя, дружалюбныя, гасцінныя. Гэта пра іх гаворыцца: “Самая вялікая радасць жыцця адчуваць сябе патрэбным людзям”.*

2. Растлумачце іх сэнс, пастаўце знакі прыпынку, запішыце ў сшыткі.

1. Птушцы воля, чалавеку Радзіма.
2. Добрае слова як лекі для душы.
3. Кожная маці не вораг свайму дзіцяці.
4. Старасць не радасць.
5. Слоў рака, а спраў ручаёк.

3. На дошцы запісаны сказы. Давайце вусна растлумачым у іх адсутнасць працяжніка.

1. Добрае не забываецца.
2. Ён сумленны чалавек.
3. Сінія вочкі як васілёчкі.
4. Хлеб у нас свой.

**5. Падагульненне.**

- Звернемся з вамі да апорных схем. Справа, дзе прыведзены прыклады, у вас ёсць месца. Запішыце там па аднаму прыкладу сказа на кожны пункт:

калі працяжнік ставіцца;

калі працяжнік не ставіцца.

*(Праверка задання.)*

* А зараз задайце пытанні па нашай сённяшняй тэме.

Тэставае заданне: Працяжнік паміж дзейнікам і выказнікам

1.Адзначце сказы, у якіх на месцы пропуску  патрэбна ставіць працяжнік:

А) Пяць плюс сем \_ дванаццаць.

Б) Хлопец ужо з маленства адчуў, што жыццё \_ не вясёлае, бесклапотнае свята…

В) Лось \_ вялікі майстар прабірацца па балоце.

Г) У яго ўяўленні гэтыя людзі \_ героі, на якіх можна пазіраць толькі з вялікай пашанаю.

Д) Да пэўнай ступені бусел \_ сімвал Беларусі.

2. Адзначце радкі, у якіх паміж дзейнікам і выказнікам не ставіцца працяжнік:

 А) Адна надзвычай мілая рыса ў натуры гэтага чалавека \_ яго незвычайная любоў да прыроды, да ўсяго жывога і нежывога хараства.

 Б) Кожны можа згадаць такую сваю бабулю. Яны \_ вечныя на гэтай зямлі…

 В) Броўкі \_ як сярпочкі, а ніўка нязжатая стаіць.

 Г)  Дубы \_ былі выносныя, стройныя, бы точаныя, і такія тоўстыя, што тры чалавекі не маглі абняць камель.

 Д)  Ведама, зубр \_ рэдкі прадстаўнік жывёльнага свету.

3. Адзначце сказы, у якіх трэба паставіць працяжнік паміж дзейнікам і выказнікам:

А) Печ гэта цеплыня.

Б) Спяваць гэта добрая рэч.

В) Мой дзядзька не рамантык.

Г) Вока ў яго вострае.

4.Адзначце сказы, у якіх трэба паставіць працяжнік паміж дзейнікам і выказнікам:

А) Сяргей, безумоўна, добры таварыш.

Б) Тры ў квадраце дзевяць.

В) Рукі хоць рэпу сей.

Г) Вочы нібы васількі.

5. Адзначце сказы, у якіх на месцы пропуску працяжнік не ставіцца:

А) Да пэўнай ступені бусел \_ сімвал Беларусі.

Б) А бор \_ такі духмяны, загадкавы такі!

В) Восень \_ гэта вечар года.

Г) Асаблівы чалавек \_ дзядзька Талаш.

Д) Мова \_ найважнейшы сродак зносін паміж людзьмі.

1. **Вынікі ўрока**

**Настаўнік** прапануе вучням групы ацаніць сваю работу на ўроку.

1. **Д.з.**

1. Скласці невялікае апавяданне “Беларусь – мая Радзіма”, ужываючы сказы з працяжнікам;