План-канспект урока беларускай мовы ў ХІ класе (павышаны ўзровень)

ТЭМА:   Сінтаксічныя нормы: сувязь дзейніка і выказніка ў сказе

Мэты  ўрока:

замацаваць уменні размяжоўваць тыпы выказнікаў, правільна спалучаць у маўленні дзейнік і выказнік;

выпрацоўваць уменне правільна будаваць сказы з рознымі відамі выказнікаў і выкарыстоўваць іх у мове;

развіваць навыкі вуснай і пісьмовай мовы;

фарміраваць у  школьнікаў уменне здабываць веды самастойна і ў  сумесным пошуку;

стварыць умовы для творчага засваення тэмы;

выхоўваць любоў да роднай прыроды, роднага краю.

Тып  урока:  урок  засваення  новых  ведаў.

ХОД УРОКА

I. Арганізацыйны этап

II. Арыенціровачна-матывацыйны этап

1. Праца з эпіграфам да ўрока:

Толькі тыя веды становяцца нашым набыткам,  калі мы  прыходзім да іх, здабываем іх самі.

Я. Колас

Настаўнік:Якая асноўная думка выказвання?

1. Сумеснае вызначэнне мэт

Настаўнік: У вас на партах ляжаць рабочыя лісты, адзначце + (так), - (не), ? (не ведаю) ў першым слупку:

|  |  |  |  |
| --- | --- | --- | --- |
| 1. № | Пытанні і заданні | +,-,? | +,-,? |
| 1. 1 | Выказнік з’яўляецца галоўным членам сказа |  |  |
| 1. 2 | Выказнік абазначае дзеянне прадмета |  |  |
| 1. 3 | Выказнік у сказе  *Свае творы Я.Колас пачаў пісаць вельмі рана.*  з’яўляецца састаўным іменным |  |  |
| 1. 4 | Выказнік у сказе  *Багатую спадчыну пакінуў нам Я.Колас.*  з’яўляецца простым дзеяслоўным |  |  |
| 1. 5 | Выказнік у сказе  *Я. Колас – з’ява ў духоўным жыцці беларускага народа незвычайная, непаўторная.*  з’яўляецца састаўным дзеяслоўным |  |  |
| 1. 6 | Выдзяляюць 5 тыпаў выказнікаў |  |  |

Аналіз адказаў.

Настаўнік:Як вы думаеце, аб чым вы даведаецеся на ўроку? Чаму павінны навучыцца? Звярніце ўвагу на тыя пункты, у якіх вы памыліліся, паставілі пытальнікі.

III. Аперацыйна-пазнавальны. Мэтанакіраваная пазнавальная дзейнасць вучняў па вывучэнні новага вучэбнага матэрыялу

1.Індывідуальная праца

Настаўнік:Звярніцеся да §11. Вывучаць новы матэрыял вы будзеце індывідуальна: першы вучань – афармляе свае веды ў выглядзе схемы “Тыпы выказнікаў”, другі – “Просты дзеяслоўны  выказнік”, трэці “Састаўны дзеяслоўны выказнік”, чацвёрты – “Састаўны іменны  выказнік”. Абавязкова дапоўніце схемы прыкладамі.

2. Вусная прэзентацыя схем

Вучні па чарзе прадстаўляюць свае схемы і знаёмяць з іх зместам навучэнцаў класа. Вучні занатоўваюць схемы ў сшытак. Канчатковым вынікам дзейнасці з’яўляецца абагуленая блок-схема “Тыпы выказнікаў”.

ІV. Замацаванне новага матэрыялу

Настаўнік: Звернемся да задання 1.

Прачытайце сказы, знайдзіце ў кожным сказе граматычную аснову, вызначце тыпы выказнікаў і спосабы іх выражэння.

Заданне 1.

Жыве ў маім сэрцы побач з любоўю да Радзімы любоў да мовы.

Любоў да прыроды – гэта частка любві да Радзімы.

Хачу бясконца славіць наш родны беларускі край.

Без Радзімы і без свайго народа чалавек не можа жыць.

Сустрэча з роднымі мясцінамі была незабыўнай.

Ніколі не паставіць на калені наш народ!

Пры  вызначэнні  тыпу  выказніка “не  паставіць  на  калені” ў  апошнім  сказе  вучні адчулі цяжкасць, узнікла праблемная сітуацыя.

Настаўнік: А што гэта за спалучэнне? (фразеалагізм). Звярніцеся  да  падручніка  і  знайдзіце  адказ  на  пытанне на  старонцы 83. (Вучні адзначаюць, што выказнік, выражаны фразеалагіз-мам,  называецца  простым  дзеяслоўным).

Заданне 2. Праца з тэкстам

Настаўнік чытае тэкст:

Усе мы любім родную зямлю, тое месца, дзе мы жывём, вучымся, сябруем. Але часам надыходзіць такі момант, калі цягне нас у падарожжа.  Хочацца паглядзець іншыя краіны, іх прыгажосць незвычайную. І мара наша  здзяйсняецца. Мы едзем у экзатычную краіну з экзатычнай прыродай. Сапраўды, захапляе прыгажосць, новыя ўражанні. Здаецца, жыў бы і жыў у гэтым раі.

Але праходзіць тыдзень, два тыдні, і нас пачынае проста цягнуць  дамоў. А рэчка за вёскай, лес і крынічка каля хаты здаюцца самымі  прыгожымі і непаўторнымі.

І так сумна становіцца на душы, што разумееш: трэба ехаць дадому.

Заданні да тэксту:

1. Вызначыць асноўную думку тэксту, назваць сказ, у якім яна  заключана, вызначыць стыль тэксту, прывесці аргументы, сродкі сувязі 1 і 2 сказа, знайсці антонім да слова “агідны”.

2. Выпісаць выказнікі, вызначыць іх тып, спосабы выражэння.

Агучванне вынікаў дзейнасці.

Фізкультхвілінка

Заданні на прымяненне атрыманых ведаў у розных  сітуацыях:

Заданне 3.  Перакласці тэкст на беларускую мову, у апошнім сказе вызначыць тып  выказніка

Самое прекрасное на свете – Родина. У каждого человека есть Родина,  и каждый любит её. Любит родные леса и поля, любит людей, с которыми  живёт, любит свой народ. Любит свой родной язык и песни своего народа.  Без Родины и без своего народа человек не может жить.

Заданне 4. Перабудаваць  сказы, замяняючы  просты  дзеяслоўны

выказнік  састаўным дзеяслоўным ці састаўным іменным

Без бацькаўшчыны і без свайго народа чалавеку не пражыць.

Чалавек удалечыні ад Радзімы сумуе.

Кожны чалавек ганарыцца той мясцінай, дзе нарадзіўся і жыве.

V. Кантрольна-карэкцыйны і рэфлексійны

Тэст. Выпісаць нумары сказаў з выказнікам

а) простым дзеяслоўным;

б) састаўным дзеяслоўным;

в) састаўным іменным.

1. Беларусь — край легенд, казак і паданняў.

2. Нiколi i нiкому не зняволiць вольналюбiвы народ.

3. Сёння сваімі справамі, думкамі, паводзінамі мы павінны быць дастойнымі сваіх бацькоў, дзядоў і прадзедаў.

4. Усе рэкі Беларусі вельмі прыгожыя.

5. Хіба ж можна не любіць цябе, Белая Русь!

6. Заўсёды будзе з намі адчуванне моцнай повязі з родным краем, зямлёй нашых бацькоў.

Праверка тэста.  Выстаўленне і каменціраванне адзнак.

Дамашняе заданне, тлумачэнне яго выканання.

Скласці тэставае заданне “Тыпы выказнікаў”.

Настаўнік:  Давайце яшчэ раз зачытаем словы Я.Коласа, з якіх мы пачалі ўрок.

Ці была для вас слушнай парада Я.Коласа?

Вызначце  віды  выказнікаў.

А зараз, давайце звернемся да  табліцы,  з  якой  працавалі ў пачатку ўрока. Пастаўце  ў  другі слупок вашы папраўкі.

Аб чым вы даведаліся сёння на ўроку?

Ці дасягнулі пастаўленых на пачатку ўрока мэт?

Якія заданні выклікалі цяжкасці?

Над чым трэба яшчэ працаваць?

Якія заданні патрэбна ўключыць у наступны ўрок?

Ці спатрэбяцца вам у будучым веды, якія вы атрымалі сёння на ўроку?